SK Úradný vestník Európskej únie C 287/2

Uverejnenie žiadosti v zmysle článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 287/02)

Týmto uverejnením vzniká právo vzniesť námietku v zmysle článku 7 nariadenia Rady (ES) č. 510/2006. Námietky sa musia Komisii doručiť do šiestich mesiacov po uverejnení.

PREHĽAD

NARIADENIE RADY (ES) č. 510/2006

Žiadosť o zápis do registra v zmysle článku 5 a článku 17 ods. 2

„PIMENTÓN DE LA VERA“

č. ES: ES/PDO/005/0321/29.10.2003

CHOP ( X ) CHZO ( )

Tento súhrn je informatívneho charakteru. Záujemcovia si môžu na získanie podrobnejších informácií vyžiadať úplnú verziu špecifikácie od vnútroštátnych orgánov uvedených v oddiele 1 alebo od Európskej komisie (1).

1. Príslušný orgán členského štátu:

Názov: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación de España. Adresa: Infanta Isabel, 1 E-28071 Madrid Telefón: (34) 913 47 53 94 Fax: (34) 913 47 54 10 E-mail: sgcaproagro@mapya.es

2. Žiadateľ:

Názov: D. Manuel Fernández Amor, con D.N.I. no 5.602.884-S, y otros. Adresa: «Unión de Productores de Pimentón, Sociedad Cooperativa» Polígono Industrial «El Pocito», Calle E, Parcela E-7, E-10400 Jaraíz de la Vera (Cáceres) Telefón: (34) 927 46 00 12 Fax: (34) 927 17 00 71 E-mail: — Zloženie: výrobcovia/spracovatelia ( X ) ostatné kategórie ( )

3. Druh výrobku:

Trieda 1.8 – Ostatné výrobky prílohy II (korenia) – Paprika

4. Špecifikácia (prehľad požiadaviek podľa článku 4 ods. 2):

4.1. Názov výrobku: „Pimentón de la Vera“

4.2. Opis: Paprikou s chráneným označením pôvodu „Pimentón de la Vera“ sa rozumie výrobok získaný jemným mletím úplne červených plodov odrôd skupiny „Ocales“ (Jaranda, Jariza a Jeromín) a odrody Bola patriacich do rodov Capsicum annum L. a Capsicum longum L., zbieraných v zrelom, zdravom, čistom stave, s charakteristickým sfarbením odrody, ktorých povrch nie je porušený a ktoré nie sú postihnuté chorobami, vysušených na dubovom dreve tradičným spôsobom pre oblasť la Vera a ktoré pochádzajú z vymedzenej oblasti výroby.

Paprika „Pimentón de la Vera“ je výrobok intenzívnej a prenikavej údenej chuti a arómy získanej vďaka sušeniu na dyme, ktorému sa paprika podrobuje. Čo sa týka jeho sfarbenia, výrobok je intenzívnej červenej farby s relatívnym leskom. Výrobok má vysokú schopnosť sfarbenia, ktorá je v prípade odrody skupiny Ocales vyššia ako v prípade odrody Bola. Jeho chuť, aróma a sfarbenie si udržiavajú vysokú stabilitu počas dlhého časového obdobia, najmä vďaka použitému pomalému a jemnému procesu sušenia.

V závislosti od chuti je možné výrobok rozdeliť na tri skupiny paprík:

Sladká paprika: jemnej, úplne sladkej chuti. Vyrobené na základe odrôd Bola a Jaranda.

Paprika ocal alebo sladkokyslá: jemne pikantná na podnebí. Vyrobená na základe odrôd Jaranda a Jariza.

Pikantná paprika: výrazne pálivá na podnebí. Vyrobená na základe odrôd Jeromín, Jariza a Jaranda.

Fyzikálnochemické vlastnosti: Paprika Pimentón de la Vera je definovaná týmito fyzikálnochemickými vlastnosťami:

Veľkosť zrna: Stupeň mletia papriky musí byť taký, aby zrno bolo možné preosiať cez sitko alebo mriežku číslo 16 stupnice ASTM (zodpovedajúcej 1,19 mm veľkosti oka).

Analytické vlastnosti

Maximálna vlhkosť, v percentách 14 Éterický výťažok zo sušiny v percentách, maximálna hodnota 23 Vláknina brutto v sušine v percentách, maximálna hodnota 28 Popol v sušine v percentách, maximálna hodnota: — Celkom (maximálna hodnota) 9 — Nerozpustné prvky (maximálna hodnota) 1 Farba (2), jednotky ASTA: minimálna hodnota 90

Výživné alebo potravinové ingrediencie: V niektorých prípadoch sa môže do paprikového prášku pridávať jedlý rastlinný slnečnicový olej, aby mal konečný výrobok potrebnú konzistenciu a lesk, s maximálnym obsahom 3 % hmotnosti suchého výrobku. Toto pridanie oleja nemá vplyv na špecifický charakter papriky, preto sa nestanovuje špecifická oblasť pôvodu týchto olejov.

Konečný výrobok nebude v žiadnej miere obsahovať semená, placenty, kalichy a stonky, ktoré nepochádzajú z odrôd schválených na výrobu každej z týchto troch skupín paprík, ako aj umelé farbivá a ostatné látky, ktoré ovplyvňujú hodnoty a vlastnosti definujúce toto korenie.

Čo sa týka semien, placent, kalichov a stoniek plodov zodpovedajúcich povoleným odrodám, tieto budú musieť byť v každom prípade zastúpené v nižšej miere ako ostatné časti plodu.

4.3. Zemepisná oblasť: Oblasť pôvodu paprík určených na výrobu mletej papriky, na ktorú sa vzťahuje ochrana chráneného označenia pôvodu „Pimentón de la Vera“, sa skladá z obcí prírodných krajov La Vera, Campo Arañuelo, Valle del Ambroz a Valle del Alagón, na severe provincie Cáceres, vrátane týchto obcí: Abadía, Aldeanueva de la Vera, Aldeanueva del Camino, Aldehuela del Jerte, Arroyomolinos de la Vera, Carcaboso, Casas del Monte, Casatejada, Casillas de Coria, Cilleros, Collado, Coria, Cuacos de Yuste, El Toril, Galisteo, Garganta la Olla Gargantilla, Granja de Granadilla, Guijo de Galisteo, Guijo de Granadilla, Guijo de Santa Bárbara, Holguera, Jaraíz de la Vera, Jarandilla de la Vera, Losar de la Vera, Madrigal de la Vera, Majadas de Tiétar, Malpartida de Plasencia, Montehermoso, Moraleja, Morcillo, Navalmoral de la Mata, Pasarón de la Vera, Plasencia, Riolobos, Robledillo de la Vera, Rosalejo, Saucedilla, Segura de Toro, Serrejón, Talaveruela de la Vera, Talayuela, Tejeda de Tiétar, Torrejoncillo, Torremenga, Valdeobispo, Valverde de la Vera, Viandar de la Vera, Villanueva de la Vera, Zarza de Granadilla.

Oblasť spracovania a balenia sa v plnej miere zhoduje s oblasťou, v ktorej sú výrobky dopestované.

Všetky výrobné postupy použité pri spracovaní mletej papriky „Pimentón de la Vera“ sa budú musieť vykonávať v rámci obcí uvedených v tejto časti, to znamená, že poľnohospodárske podniky, sušiarne a výrobné zariadenia chráneného označenia pôvodu sa budú nachádzať v tejto zemepisnej oblasti. Cieľom tohto obmedzenia je dosiahnuť vyššiu záruku pôvodu, možnosti vysledovania a kvality konečného výrobku.

4.4. Dôkaz o pôvode: Chránená paprika Pimentón de la Vera sa vyrába v registrovaných zariadeniach z vysušených paprík pochádzajúcich z registrovaných poľnohospodárskych podnikov vo výrobnej oblasti; na trh sa expeduje pod chráneným označením pôvodu „Pimentón de la Vera“ a s číslovanou značkou po vykonaní predpísaných kontrol. Použité papriky pochádzajú z odrôd skupiny „Ocales“ (Jaranda, Jariza a Jeromín) a odrody Bola.

4.5. Spôsob výroby: Výroba začína prípravou priesad, od konca februára do začiatku apríla, určených na získanie rastlín papriky, ktoré sa presádzajú do konečných pestovateľských plôch približne medzi 15. májom a 10. júnom.

Pôda určená na výsadbu bude pred vysadením rastlín príslušne pripravená prípravnými prácami umožňujúcimi lepšie ujatie rastlín papriky, ktoré budú spočívať v rozdrvení povrchových stvrdnutých vrstiev, odstránení buriny, zjemnení zeminy a pridaní organických a minerálnych hnojív a vytvarovaní zeminy.

Presadenie sa bude vykonávať ručne alebo pomocou mechanických presadzovacích strojov. Po presadení sa budú rastliny dostatočne zavlažovať na zabezpečenie dobrého zakorenenia rastliny.

V závislosti od poľnohospodárskeho podniku sa použije gravitačné, rozprašované zavlažovanie a v niektorých prípadoch sa zavlažuje prostredníctvom systémov nasmerovaného zavlažovania.

Po dozretí plodu sa tieto plody pozbierajú, zber sa vykonáva ručne a plody budú prevezené do sušiarní nachádzajúcich sa v samotných poľnohospodárskych podnikoch, v ktorých sa bude vykonávať sušenie pomocou vertikálneho prúdenia s ohniskom umiestneným v spodnej časti, sušenie pomocou dymu vykonáva samotný poľnohospodár.

Tento systém umožňuje pomalé, jemné a málo agresívne sušenie spočívajúce v období 10 až 15 dní, počas ktorých plody prechádzajú z obsahu vlhkosti 80 % na menej ako 15 %. Konečný výrobok, takzvaná kôra, bude mať údenú chuť a arómu a vysokú stabilitu sfarbenia, tieto vlastnosti sa dosahujú vďaka použitému systému sušenia.

Kôra sa potom prevezie do mlynov v tejto oblasti, v ktorých sa pomelie na brúsnych kameňoch. Nakoniec sa pomletá paprika umiestni do takzvaných „prenášacích kameňov (piedras de transmitir)“ umiestnených v horizontálnej polohe. V tejto fáze sa prípadne pridá rastlinný olej v maximálnom množstve stanovenom v bode 4.2.1.3. tohto prehľadu. Pridanie tohto oleja nemá vplyv na špecifický charakter papriky. Nakoniec sa paprika zabalí a označí značkami a výrobok je pripravený na predaj.

4.6. Súvislosti: Prvé referencie o pestovaní papriky v oblasti La Vera pochádzajú zo XVI. storočia, keď papriku pestovali v kláštore Monasterio de Yuste (Cuacos de Yuste, Comarca de La Vera) mnísi rádu sv. Hieronyma.

Pestovanie sa pomaly postupne rozšírilo z oblasti la Vera do vedľajších prírodných regiónov, el Campo Arañuelo, Valle del Ambroz a Valle del Alagón, poľnohospodári si pestovanie cenili vďaka dobrej hospodárskej výťažnosti, ktorú toto pestovanie poskytovalo.

Priemyselný postup výroby papriky začína koncom XVII. storočia a dosahuje významný rozvoj v polovici XVIII. storočia. Vtedy sa papriky mleli vo vodných mlynoch na múku, ktoré sa nachádzali na okrajoch priesmykov. Príchod elektrickej energie do oblasti La Vera umožnil používanie elektrických mlynov, čo sa odzrkadlilo v podstatnom zlepšení výrobných podnikov, ktoré sa začali zakladať s jediným cieľom, a to vyrábať mletú papriku.

Odrody papriky použité na výrobu tejto mletej papriky sú miestne odrody, príslušných botanických rodov, Capsicum annum L. a Capsicum longum L., s okrúhlymi plodmi v prvom prípade a s predĺženými plodmi v druhom prípade. Do prvej skupiny patria odrody-populácie Bola a do druhej skupiny patria odrody-populácie Ocales, ktoré sa nazývajú aj sladkokyslá paprika z oblasti la Vera (Agridulce de la Vera). Ide o odrody veľmi odolné a veľmi dobre prispôsobené pôdnym a klimatickým podmienkam tejto oblasti. Vďaka ich vynikajúcej aklimatizácii neboli tieto odrody nahradené žiadnou inou odrodou. Ďalšou dôležitou skutočnosťou, ktorá odôvodňuje používanie miestneho rastlinného materiálu, je jeho celkové prispôsobenie systému sušenia pomocou dymu, ktorý sa v oblasti La Vera používa od XVII. storočia až do súčasnosti.

Klimatické vlastnosti, ktoré ponúka mikroklíma pestovateľskej oblasti vďaka ochrane pohoria Sierra de Gredos, spolu s vlastnosťami pôd, ktoré sú sypké, neobsahujú v žiadnej miere soli a kvalitou vody používanej na zavlažovanie, ktorá takisto neobsahuje soľ, umožňujú pestovanie týchto miestnych odrôd poskytujúcich plody, ktoré dodávajú osobitnú chuť takto získanej paprike.

Táto chuť, získaná vďaka použitej odrode, sa dotvára údením, systémom sušenia, ktorý súvisí s klimatickými vlastnosťami tejto oblasti a vďaka ktorému nie je potrebné použiť sušenie na slnku a ktorý dodáva paprike charakteristickú chuť a arómu a takisto vysokú stabilitu sfarbenia.

Vďaka použitiu miestnych odrôd, sušeniu pomocou dymu a používaniu kamenných mlynov od XVII. storočia v oblasti La Vera sa paprika vyrobená v tejto oblasti odlišuje od iných výrobkov vyrobených v ostatných častiach sveta vlastnou osobitosťou. Táto skutočnosť umožňuje rozlíšiť papriku Pimentón de la Vera ako papriku vyrobenú v severnej časti oblasti Cáceres pomocou uvedeného výrobného postupu.

4.7. Kontrolný orgán:

Názov: Consejo Regulador de la Denominación de Origen Protegida «Pimentón de la Vera» Adresa: Avda. de la Constitución, 65 E-10400 Jaraíz de la Vera (Cáceres) Telefón: (34) 927 17 02 72 Fax: (34) 927 17 02 72 E-mail: info@pimentonvera-origen.com

Kontrolný orgán CHOP „Pimentón de la Vera“ spĺňa požiadavky ustanovené v norme UNE-EN 45.011.

4.8. Označovanie: Obchodné označenia výrobkov každého zapísaného spracovateľského podniku musia byť schválené kontrolným orgánom. Tieto označenia musia povinne obsahovať údaj: Denominación de Origen Protegida „Pimentón de la Vera“.

Každá paprika Pimentón de la Vera osvedčená chráneným označením pôvodu expedovaná na spotrebu bude musieť byť identifikovaná registrovaným logom Regulačnej rady, obsahovať charakteristiku svojich vlastností, očíslovanú značku a nebude ju možné uviesť na trh bez splnenia týchto požiadaviek. Očíslovaná značka bude na jedno použitie a nebude ju možné nahradiť.

4.9. Vnútroštátne predpisy:

— Zákon č. 25/1970 z 2. decembra 1970 o smerniciach pre vinice, víno a alkoholické nápoje a jeho nariadenie schválené dekrétom č. 835/1972 z 23. marca 1972.

— Výnos 835/1972 z 28. marca 1972, nariadenie, ktorým sa vykonáva zákon č. 25/1970.

— Výnos z 25. januára 1994, ktorým sa upresňuje vzťah medzi španielskymi právnymi predpismi a nariadením (EHS) č. 2081/92 v oblasti označení pôvodu a zemepisných označení poľnohospodárskych výrobkov a potravín.

— Kráľovský dekrét 1643/99 z 22. októbra 1999, ktorým sa upravuje postup vybavovania žiadostí o zápis do komunitárneho registra chránených označení pôvodu a chránených zemepisných označení.

(1) Európska komisia, Generálne riaditeľstvo pre poľnohospodárstvo a rozvoj vidieka, oddelenie politiky kvality poľnohospodárskych výrobkov, B-1049 Brusel.

(2) Počas mletia